Драги наши парохијани,

Долази нам Празник над Празницима,утемељење наше вере,смисао постојања вере наше и живота нашег у Цркви.

Ове године,као што смо писали и раније,дочекујемо Васкрс у специфичним условима.Сви смо заједно део Цркве: ми свештенослужитељи, ви верни народ ,сви тело Христово позвани на саборност,на заједницу.Али,као што сви знамо,ове године Васкрс ћемо прославити у измењеним условима.

Велика недеља! A Велика је по ономе што се у њој догађа:страдање Христа за и ради нас,Његова састрадална љубав према теби,према нама, према мени - која Га води до голготског Крста. Стога је сваки човек од велике вредности за Бога.

„Муке Распетога Бога,тајну слободе,ниједан створени ум не може обухватити.Али,плодове Крста и Васкрсења свако може окусити,јер је Христос дао Себе за храну свима„–говорио је блаженопочивши владика будимски Данило.

Тајну слободе овај пут морамо схватити на најцелисходнији начин.Срце и твоје и моје жели да на Васкршњи дан наш храм Светог Саве,са портом ,буде премали да прими све који би дошли да уберу те плодове Крста и Васкрсења.Али разум нам каже:„Не може то тако бити из оправданих разлога !“А разлог је што би ако дођемо сви одједном довели у опасност оног поред нас од евентуалне заразе,како нам саопштавају.О томе смо писали у прошлом обраћању а овде ћемо само поменути јунаштво и чојство. За млађе који не знају : јунаштво је кад браниш себе од другог. Чојство кад браниш другог од себе!У овом случају – од добијања вируса!А осим тога ту је и одлука шведске владе о ограниченом броју од 50 људи.Ово је време кад срце и разум морају делати ( одлучивати) заједно без да се нашкоди или науди нашој заједници у Стокхолму, и нашој Епархији а и самој Српској православној цркви.Е,да би и даље имали где да се окупљамо чим пре све ово прође.

Славимо Васкрс и славићемо Васкрс и посећујући храм а у нашим домовима.Има стара прича , из турског доба, која каже да је један турски везир( можда нешто данас као премијер ) наредио да се у једном граду затвори црква, да народ не иде у храм. И би тако. Цркву Турци затворише. Али владика тог града поучи народ да од дома свог ,од куће своје, од срца свог начине Цркву и да се ту , као домаћа Црква моле. И они послушаше свог Владику и урадише тако! Цркву затворише али се народ у својим домовима молио Богу и та молитва се чула и кроз прозоре.После неколико месеци посети тај турски везир град где је затворио цркву и идући улицама града, чуо је молитву са сваког прозора.Дошавши до затворене цркве, удари се по челу и рече :“ Ја њима затворих једну једину цркву у граду а они сад имају стотину цркава у граду . Отварај цркву „!

Тако и сви , начинимо, ако то већ нисмо, данас од дома свога , од срца свога место и станиште за Христа и из срца , својим речима , упутимо молитве за себе и све. Неће васкрсли Господ ником замерити што нећемо, можда, бити у могућности да тај највећи дан вере наше православне, сви заједно у храму запевамо: Христос васкрсе из мртвих, смрћу смрт уништи и онима у гробовима живот дарова „! Можемо то сви запевати у домовима својим, у срцима својим. Довољно је поздравити, у овим условима, своје најближе : ХРИСТОС ВАСКРСЕ и ВАИСТИНУ ВАСКРСЕ ! Ту је сва истина вере наше, ту је сво исповедање вере наше - ХРИСТОС ВАСКРСЕ!Овај Васкрс овако, а Боже здравља, следећи сви заједно у храму, једним устима и једним срцем , даће Бог , запеваћемо победну песму Васкрса.

Ми,свештеници,ћемо и даље, ако и до сада, служити све службе по Типику- правилу, како је Владика благословио.

Они који буду желели да се поклоне Христу распетоме, на Плаштаници положеном, могу то учинити на Велики петак од 17.30 – 19 часова као и на Велику суботу од 9 – 17 часова, када je храм отворен.Поново Вас умољавамо, да сви водимо рачуна о одстојању и броју оних који улазе у храм сходно одлукама владе и здравствене организације, да нас не би излагали непотребним проблемима.

Сви који су се припремали за Причешће могу се причестити и на Велику суботу, од 9 сати.Уколико дођете раније, молимо Вас да не правите гужве пред капијом,на улици.Можете сачекати у аутомобилима и кад видите да неко од нас отвара капију,онда можете полако поћи ка храму.Уколико Вас буде више од 50,како ко долази тако ћемо и организовати улазак у храм. Можете се распоредити и испред храма, на прописном растојању,водећи рачуна о тренутном закону.

**Поноћна Васкршња Литургија је , на жалост, одложена и храм ће бити затворен.**

За јутарњу Васкршњу литургију,коју ћемо почети раније него у уобичајено време, молимо да у прво време у цркву дођу они који су се спремали за Причешће, а сви они који хоће да се индивидуално на овај свети дан помоле у цркви, да запале свеће за своје најближе - за здравље и своје преминуле, упокојене, да то учине после 10.30 часова.Црква ће у недељу, на Васкрс, бити отворена од 9 – 19 часова.Верујемо да ће доћи известан број Руса и Грка који немају где да оду за Васкрс јер су им храмови затворени и не служи се у њима.Уз нас а са њима , може бити гужва на улици и проблеми са комшија а које свакако желимо да избегнемо да не би дошло до немилих сцена евентуалних пријава полицији или самог доласка полиције.Од државних институција смо добили јасно упозорење: уколико се примети гужва око храма – може доћи до затварања храма! Да до тога, не дај Боже не би дошло, позивамо све да се придржавају прописа и наших молби.Биће времена за све , да сви у миру дођу у храм и помоле се а све уз поштовање закона.Доказали смо ових недеља да то можемо .И ХВАЛА Вам за то!

Уколико желите да оставите васкршња јајца за освећење, можете то учинити на Велику суботу у наведеном периоду од 9-17 часова.За то ћемо припремити два стола где ће се моћи оставити корпице са јајцима која ће бити освећена након Св. Литургије на Васкрс а потом их можете узети и понети кући .

Користимо ову прилику да се ЗАХВАЛИМО свима који су помогли да се измире рачуни за март и добар део за април. Преко swisha је прикупљено нешто мање од 40.000:-, лични прилог доласком у храм 3700: круна и на банковни рачун је уплаћено 16.500. Уколико ово стање потраје, а надамо се да неће дуго,бићемо принуђени да Вам се поново обратимо са истом молбом. Опростите за то!Нек Васкрсли Господ свима Вама и Вашима дарује здравље , и духовно и телесно.

Договорили смо се да никог посебно не истичемо,јер сваки прилог је од срца ма колики да је био и они већи и они мањи .Али овом приликом истичемо једну породицу која је далеко од нас, породицу Спасић из Бостона Америка,који су чули наш позив и на банковни рачун уплатили 2000 круна. Нек их Господ чува тамо далеко, далеко како од нас тако и Србије. Далеко јесу телесно од нас , али као и сви ви који ћете остати овај Васкрс код кућа, дал у Шведској, Европи, Америци или целом свету не заборавите - у Светој Литургији смо кроз молитве смо сви заједно,једно, сједињени са Христом - саборно,приносећи Му молитве од свих и за све.

O времену вршења Свете Тајне Јелеосвећења, у народу позната и као Освећења масла, благовремено ћемо Вас обавестити !

ВАС НАШЕ ДРАГЕ ПАРОХИЈАНЕ, СВЕ ОНЕ КОЈИ НАС ПРАТЕ НА ФБ , БЛИЗУ И ТАМО НЕГДЕ ДАЛЕКО, СВЕ ВАС ПОЗДРАВЉАМО НАЈРАДОСНИЈИМ НАШИМ ПОЗДРАВОМ:

ХРИСТОС ВАСКРСЕ – ВАИСТИНУ ВАСКРСЕ !

Ваши свештеници са Одбором